Η **Ηλιοπούλου Κωνσταντίνα** είναι κάτοχος πτυχίου Ελληνικής Γλώσσας και Φιλολογίας, μεταπτυχιακού και διδακτορικού διπλώματος Εφαρμοσμένης Γλωσσολογίας και μεταδιδακτορική ερευνήτρια του Τομέα Παιδαγωγικής της Φιλοσοφικής Σχολής (ΑΠΘ), όπου και εργάζεται ως ΕΔΙΠ στον Τομέα Παιδαγωγικής με αντικείμενα τη διδασκαλία της ελληνικής γλώσσας ως μητρικής (Γ1) και ξένης/δεύτερης (Γ2).

Από το 2016 είναι Συντονίστρια της Θεματικής Ενότητας «Διδασκαλία της ελληνικής ως δεύτερης/ξένης σε παιδιά» στο μεταπτυχιακό πρόγραμμα «Διδασκαλία της ελληνικής ως δεύτερης/ξένης» της Σχολής Ανθρωπιστικών Σπουδών του University of Nicosia. Από το 2020 είναι διδάσκουσα στην ενότητα «Γλώσσα, κοινωνία και εκπαίδευση» του μεταπτυχιακού προγράμματος της Σχολής Ανθρωπιστικών Σπουδών του Ελληνικού Ανοικτού Πανεπιστημίου. Στο παρελθόν έχει διδάξει στο μεταπτυχιακό Πρόγραμμα «Εκμάθηση και Διδασκαλία Ξένης Γλώσσας» του Τμήματος Αγγλικής Γλώσσας και Φιλολογίας του ΑΠΘ.

Από το 2021 είναι μέλος του Ινστιτούτου Ελληνικής Γλώσσας του Πανεπιστημιακού Ερευνητικού Κέντρου «ΤΗΜΕΝΟΣ» του ΠΔΜ. Υπό την ιδιότητα αυτή και σε συνεργασία με Τμήματα και Ινστιτούτα Ελληνικής Γλώσσας του εξωτερικού του εξωτερικού συμμετέχει σε επιμορφωτικά προγράμματα των διδασκόντων την ελληνική στο εξωτερικό. Από το 2009 ως εξωτερική επιστημονική συνεργάτιδα του Κέντρου Ελληνικής Γλώσσας στο Τμήμα Προώθησης και Προβολής της Ελληνικής Γλώσσας στην Ελλάδα και στο Εξωτερικό συμμετέχει σε αντίστοιχες επιμορφώσεις διδασκόντων, στη θεματοδότηση των εξετάσεων ελληνομάθειας και στη διόρθωση των γραπτών δοκιμασιών των υποψηφίων. Παράλληλα, διατελεί μέλος της επιτροπής θεματοδοσίας της Γενικής Γραμματείας Ιθαγένειας του Υπουργείου Εσωτερικών.

Το συγγραφικό της έργο περιλαμβάνει 7 βιβλία και 85 άρθρα σε ελληνόγλωσσα και ξενόγλωσσα περιοδικά και κεφάλαια σε συλλογικούς τόμους με θέμα τη διδασκαλία και αξιολόγηση της ελληνικής ως πρώτης και δεύτερης/ξένης γλώσσας στην τυπική και άτυπη εκπαίδευση, τη διαπολιτισμική επικοινωνία στο σύγχρονο πολυπολιτισμικό σχολείο και τη δημιουργική γραφή. Έχει συμμετάσχει σε πλήθος συνεδρίων στην Ελλάδα και στο εξωτερικό.